પ્રાપ્તિના પ્રલોભનથી કરવામાં આવેલું કોઇ પણ કર્મ થોડું-ઝાઝું દૂષિત થઇ જ જાય છે. શું ગરીબની સેવા કરવામાં જ એટલું બધું નથી મળી જતું કે પછી સચ્ચિદાનંદની પ્રતીક્ષા કરીએ? ‘મા ફલેષુ કદાચન.’ એવું ‘ગીતા’ વાક્ય આપણને ભારતીયોને ધાવણમાં પિવડાવવામાં આવ્યું છે. તો એક વાત તો એ કે આમ કરું અને આ મળે, એવો વ્યાપાર બંધ કરવો. બીજી વાત પૂછવામાં આવી છે કે હું ધ્યાન અને પૂજા ન કરું તો ચાલે? જો તમે કંઇ ધ્યાન, કંઇ સુમિરન, કંઇ હરિનામનો આશ્રય કરશો તો ગરીબોની સેવા કરવા માટે પણ વિશેષ બળ મળશે; નિરાભિમાનતા આવશે. નહીંતર સેવામાં અહંકાર આવી શકે છે. એટલા માટે આ જ મહાન છે અને હરિનામ, ધ્યાન વગેરે બધું ગૌણ છે, એવી તુલના ન કરવામાં આવે તો સારું.